# Die Schedelsche Weltchronik (deutsch):073

| 072 <<<Vorheriges Blatt | Die Schedelsche Weltchronik Blatt LXXIII | Nächstes Blatt>>> 074 |
| unkorrigiert | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. |

## LXXII verso:

Xerses der ander des namens der. viij. konig der Persier hat nu$^o$r zwen monat vnd nach ime Sochdianus der. ix. ko$^e$nig siben monat geregirt vonn den wir ku$^e$rtzhalben der zeit der zeit nichtz gedechtnus wirdigs haben.
Iesus Syrachs sun ein hebreyscher hat das bu$^o$ch Ecclesiasticus gemacht darinn er von aller tugent geistlicher vnd syttlicher gar scho$^e$n handelt. vnd er hat dasselb bu$^o$ch Ecclesiasticum das ist geistlich genent darumb das er alles von geistlicher zucht vnd tugentlichem vandel leret vnnd saget.
Herrodotus ein kriechischer geschihtbeschreiber fu$^e$r alle kriechysch zeerheben hat zu diesen zeiten die bu$^e$cher der gschiht beschriben vnd nach verlesung derselben zu Athenis in gemayner versamlung große ere erlangt. von dem Quintilianus vnnd Liuius zeu$^e$gnus geben.
Dariua. nothus zugenambt der. x. ko$^e$nig der Persier hat xxix. iar geregirt vnd nach seiner angenomen herrschung wider die Athenier fast schwere krieg bewegt. vnnd in die flucht bracht. also das sie sich darnach nit mer getorsten wider die Persier zu weer stellen. im zehenden iar seins reichs wiche egipten von ime ab.
Sophocles atheniensis poeta wardt von gro$^e$ße wegen seiner sinnreichigkeit von Cicerone ein go$^e$tlicher poet genant. Diser schicket in den letsten tagen seins lebens sein geticht vnder die versamlung der gelerten zu verho$^e$rung vnd do er vername das er obgesyget het starb er vor freu$^e$den.
Assuerus von den hebreyschen also genant. Artaxerses der ander Memnon zugenamet geheißen wz der. xi. konig der Persier. xl. iar des obgenanten Darij sun vnd der mechtigst vber alle die vor ime gewesen warnn. dann er herrschet von india bis gein Ethiopia vber. c. xxvij. lande. im dritten iar seins reichs machet er ein große wirtschaft vnd speyset sein vndertonen herrlich in eim wunderwirdigen tabernackel. vnd setzet die konigin Vasci die sich zekomen widerte ab vnd gab die ere der Hester vnd het sie an irer stat fu$^e$r die konigin.
Ochus oder Artaxerses der drit ein sun Assueri auß Hester wz der. xij. ko$^e$nig der Persier. xxvi. iar vnd ein so grausamer ernsthaftiger man das er ime mit seinen taten ein ewige gedechtnus bey den Persiern scho$^e$pffet. Diser hat Nectanabum den konig egypti der in ethiopiam vertriben wardt wider in sein reich beru$^e$ffet vnd auß sorgen der verpu$^e$ntnus der seinen. weder seiner gesyppten noch fu$^e$rsten verschonet. noch auch erschlagung vnd erto$^e$dtung derselben. weder auff das plu$^o$t noch auff das geslecht noch alter einich auffmerken gehabt. Doch ist er der go$^e$tlichen rachsale nit empflohen sunder auch von den seinen erto$^e$dt.
Arsanus Ochi des konigs sun. der. xiij. der Persier ko$^e$nig hat vier iar geregiert vnd vil su$^e$n geporn. aber von ime hat man nichts gedechtnus wirdigs. Doch Jadus der sechst bischoff der iuden volget in disem iar Johanni seim gestorben vater im bischoffthumb nach vnnd saße. l. iar gar ein gu$^o$ter man vnd liebhaber des frids.
Parmenides ein Atenischer philozophus fliehende die geselschafft der menschen saße in eim felßen des bergs Caucasi. Erfande zu erst die loycam vnd was ein maister Zenonis.
Darius des benanten Arsani sun der letst ko$^e$nig der persier empfieng im ersten iar des reichs Alexandri die herrschung vnd regiret sechs iar. vnd dieweil er der mechtigst was. auff das dann der ere seiner ko$^e$niglichem maiestat nichtz gepreste so vber er mit dem großen Alexandro einen krieg in mancherlay glu$^e$ck vnd ward zu letst von ime vberwunden vnd von seinen verwanten erto$^e$dtet vnd hat also sein leben mitsambt dem konig reich der Persier geendet.
Melissus der philozophus auß Samo der innseln geporn was ein iunger des Parmenidis. dess Aristotiles offt gedenckt. der hat grou$^e$ lere seiner tugent gemacht.

## LXXIII recto:

Blat LXXIII
Hippocrates ein sun Eraclidis. ein iunger Pitagore. ein fu$^e$rst aller artzt. in der innseln Choo geportn. ist zu diser zeit gar hohberu$^e$mbt gehalten worden. Diser hat die ertzney. die. v$^c$. iar nach dem tod Esculapij verborgen lage. widerumb zum liecht geprache vnd alle wollustperkeiten sere verschmehet. vnd (als Jheronimus schreibt) seine iunger mit ayde verpflichtet das sie die sweygung halten vnd beschaydenheit in beklaydungen vnnd sytten erzaigen solt. vnd er was (als sie sagen) kleins leibs. scho$^e$ner gestat. großs hawbts langksamer bewegnus. vil gedancken. kangksamer rede vnd weniger speys. Er lebet. xcv iar. Dess lere was die. Welcher frey wil sein der begere nit das er nit haben mag. Welcher das wil haben das er begert begere nit das er nit haben mag. Welcher hie fridlich wil leben der sol gleich werden dem der zur wirschaft geladen wirdt. der alles dess das man ime fu$^e$rlegt danckper ist vnd vber keinen gepruch murmelt.
Zeno der Actiensisch philozophus auß Cipro der kriechyschen statt was (als Appollonius tyrius saget) eins magern leibs. gerader person. vnd einer schwartzen hawt Er het zerplaßne schwache vnd krancke pain. daru$^e$mb vermide er vil nachtmal. er noße gernn frisch vnd an der sunnen gerigen feygen. Er was der Cratis stilpionis vnd xenocratis iunger. vnd mitsambt Chiteo dem philozopho ein lerer der Stoyeischen sect. die sagten. das ist das ho$^e$hst gu$^o$t das erlich ist. dem gepricht nichtz. recht zeleben. in dem die tugent ist. Zeno was bey den Atheniern in solchem werd gehalten das der statt schlu$^e$ssel hinder ine gelegt warden. vnd sie zierten ine mit einer guldin cron vnd erinem pild. deßgleichen tetten auch sein burgere. Er het vil treffenlicher zuho$^e$rer. vnd sunderlicher Antigonum. dem er acuh yezuzeiten brieff schribe. Zu einem vilgeswatzigen iungling sprach er also. darumb haben wir zway orn vnd nu$^o$r einen mund das wir vil ho$^e$rn vnd wenig reden sollen. imm. xc. iar seins alters starb er. also gesund. gantzer vnd on seu$^e$chen.
Socrates der hoberu$^e$mbt Atheniensisch philozophus was auß Alopeto dem dorf von Sophronisco dem steinmetzen. vnd Phanarete der hebammen gepornn. vnnd ist (als ettlich sagen) erstlich ein zuho$^e$rer Anaxagore. vnd darnach Archelay. vnd ein mayster Platonis gewest. der zu erst die syttlichen kunst erfunden. vnd zu diser zeit gereichßnet hat Er hat (als Cicero schreibt) die kunst der weißheit auß dem himel herab geuordert. vnd in den stetten nidergesetzt. vnd in die hewßer gefu$^e$rt. vnd gezwungen von gu$^o$ten vnd bo$^e$sen dingen. sytten vnd leben zefragen. darumb ist er (als Solinus setzt) nit allain auß verwilligung der menschen. sunder auch auß ansag Appollinis der allerweisist geacht gewesen. Er wz auch ein schneller außpu$^e$ndiger fu$^e$rtreffenlicher redner. der zu erst. als do bezeu$^e$get Fauorinus mit Eschino seinem iunger das felld der redkunst eroffent. vnd zu erlangung der weißheit bis in sein alter die eu$^e$ßersten gegent der erden durchwandert hat vnd wiewol er der allerweisest was so achtet er sich doch nichtz ku$^e$nden. darumb sprach er offt. da ayn waiß ich. das ich nichtz waiß. Socrates wz auch wunderperlicher keu$^e$schheit. gerechtigkeit vnd anderer tugent. in seinem sigill was (als man sag) geschriben alsol Ein freu$^e$nd des menschen ist sein weißheit. aber des menschen feind ist sein torheit. Vnder vil andern seinen leren was das eine. Ein frembder gescheft solt du also handeln dz du des deinen nit vergest. vnd als du wo$^e$llest gesehen werden also solt du sein. Zu lest wardt er angeclagt das er die aychen. hund vnd rehbo$^e$ck. die die Athenier als go$^e$tter ereten belachet. darumb ward er mit vergiftem getranck erto$^e$dtet. dess empfiengen die Athenier nach seinem tod einen rewen. darumb setzen sie ime zu gedechtnus ein guldins pild in dem tempel auff.
Isocrates von gepurt ein kriech der hohberu$^e$mbt redner ein iunger Gorgie. vnd ein fu$^e$rtreffenlicher lerer vil naturlicher maister. als Macrobius sagt. So spricht Quintilianus er sey in mancherlay geslecht des redens scheinperlich vnd zierlich. auch mer zu vbung des kampffs der lere dann des steyts geschickt. allen liebhabern des wolredens gefo$^e$lgig in erfindug gering. ersamer ding geflißen vnd in versamlung vnd zusamen bringung der schrifft also fleissig gewest dz sein sorgfeltigkeit verworffen worden wer. Er hat vnder andern ein bu$^o$ch gemacht. darinn spricht er. Du solt eer halten die vertrawung der wort denn der hab. vnd er lebet. lxxxxiiij. iar.
Thucidides de kriechysch tapffer geschihtbeschreiber ließe sich auch zu disen zeitten (als Eusebius setzt) erkennen. Disen Thucididem. vnnd darnach Herodotum hat Laurencius Vallensis lateinisch reden geleret. dess beschribne bu$^e$cher yetzo in werde gehalten sind.
* ↑ korrigiert: ari